CELEX: 32020R1149
Language: mt
Date: 2020-08-03 00:00:00
Title: Regolament tal-Kummissjoni (UE) 2020/1149 tat-3 ta’ Awwissu 2020 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) fir-rigward tad-diisoċjanati (Test b’rilevanza għaż-ŻEE)

4.8.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 252/24
               
            
         REGOLAMENT TAL-KUMMISSJONI (UE) 2020/1149
         tat-3 ta’ Awwissu 2020
         li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) fir-rigward tad-diisoċjanati
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE (1) tal-Kummissjoni, u b’mod partikolari l-Artikolu 68(1) tiegħu,
         Billi:
         
                     (1)
                  
                  
                     Id-diisoċjanati għandhom klassifikazzjoni armonizzata bħala sensitizzatur respiratorju tal-kategorija 1 u bħala sensitizzatur tal-ġilda tal-kategorija 1 skont ir-Regolament (KE) Nru 1272/2008 tal-Parlament Ewropew u tal-Kunsill (2). Id-diisoċjanati jintużaw bħala moduli kimiċi f’firxa wiesgħa ta’ setturi u ta’ applikazzjonijiet, b’mod partikolari f’foams, f’sealants u f’kisjiet, fost oħrajn, fl-Unjoni kollha.
                  
               
                     (2)
                  
                  
                     Fis-6 ta’ Ottubru 2016, il-Ġermanja ressqet quddiem l-Aġenzija Ewropea għas-Sustanzi Kimiċi (“l-Aġenzija”) dossier (3) skont l-Artikolu 69(4) tar-Regolament (KE) Nru 1907/2006 (“id-dossier tal-Anness XV”), sabiex tinbeda l-proċedura ta’ restrizzjoni stabbilita fl-Artikoli 69 sa 73 ta’ dak ir-Regolament. Id-dossier tal-Anness XV kien jindika li s-sensitizzazzjoni respiratorja, minħabba l-esponiment kemm għall-ġilda kif ukoll man-nifs għad-diisoċjanati, twassal għall-ażma okkupazzjonali tal-ħaddiema, li ġiet identifikata bħala problema tas-saħħa okkupazzjonali sinifikanti fl-Unjoni. L-għadd annwali ta’ mard okkupazzjonali ġdid ikkawżat mid-diisoċjanati (stmati li huma aktar minn 5 000 każ) jitqies għoli b’mod inaċċettabbli. Id-dossier tal-Anness XV wera li hija meħtieġa azzjoni fil-livell tal-Unjoni u ppropona li jiġi limitat l-użu industrijali u professjonali, kif ukoll it-tqegħid fis-suq, tad-diisoċjanati waħedhom, kif ukoll bħala kostitwent ta’ sustanzi oħra u f’taħlitiet.
                  
               
                     (3)
                  
                  
                     Ir-restrizzjoni proposta fid-dossier tal-Anness XV għandha l-għan li tillimita l-użu tad-diisoċjanati f’applikazzjonijiet industrijali u professjonali għal dawk il-każijiet fejn tiġi implimentata taħlita ta’ miżuri tekniċi u organizzattivi, u jkun ġie segwit kors ta’ taħriġ standardizzat minimu. Jeħtieġ li tiġi kkomunikata l-informazzjoni dwar kif jista’ jinkiseb aċċess għall-kors tul il-katina tal-provvista kollha u jenħtieġ li tkun ir-responsabbiltà tal-operaturi li jqiegħdu dawn is-sustanzi u t-taħlitiet fis-suq biex jiżguraw li l-korsijiet ta’ taħriġ ikunu disponibbli għar-riċevituri ta’ tali sustanzi jew taħlitiet.
                  
               
                     (4)
                  
                  
                     Fil-5 ta’ Diċembru 2017, il-Kumitat tal-Valutazzjoni tar-Riskju (RAC) adotta l-opinjoni tiegħu (4), u kkonkluda li r-restrizzjoni proposta, kif modifikata mill-RAC, hija l-aktar miżura xierqa għall-Unjoni kollha biex jiġu indirizzati r-riskji identifikati li jirriżultaw minn dawn is-sustanzi f’termini tal-effettività biex jitnaqqsu dawk ir-riskji. Barra minn hekk, huwa kkunsidra li l-implimentazzjoni tar-restrizzjoni proposta modifikata tnaqqas ukoll l-għadd ta’ każijiet ta’ dermatite relatati mad-diisoċjanati.
                  
               
                     (5)
                  
                  
                     L-RAC ikkonkluda li t-taħriġ xieraq huwa neċessità bażika, u li kull ħaddiem li jimmanipula d-diisoċjanati għandu jkollu għarfien suffiċjenti tal-perikli ta’ dawn is-sustanzi u għarfien tar-riskji relatati mal-użi tagħhom, kif ukoll għarfien suffiċjenti ta’ prattiki tajba ta’ ħidma u ta’ miżuri xierqa ta’ ġestjoni tar-riskji (RMMs), inkluż l-użu korrett ta’ tagħmir protettiv personali xieraq. L-RAC jinnota li huma meħtieġa miżuri partikolari ta’ taħriġ biex titqajjem sensibilizzazzjoni dwar l-importanza tal-protezzjoni tas-saħħa permezz ta’ RMMs xierqa u prattiki ta’ manipulazzjoni sikura.
                  
               
                     (6)
                  
                  
                     L-RAC ikkunsidra li l-limitu ta’ qtugħ ta’ 0,1 % skont il-piż, stabbilit għad-diisoċjanati f’sustanza jew f’taħlita, jikkorrispondi għal-limitu ta’ konċentrazzjoni l-aktar baxx eżistenti għal diisoċjanati speċifiċi kklassifikati bħala sensitizzaturi respiratorji fil-kategorija 1. L-RAC qabel ukoll mal-preżentatur tad-dossier li l-implimentazzjoni ta’ limitu ta’ esponiment indikattiv jew vinkolanti okkupazzjonali ma tkunx biżżejjed biex tnaqqas l-għadd ta’ każijiet ta’ ażma okkupazzjonali għal livell kemm jista’ jkun baxx, peress li bħalissa, l-ebda limitu ma huwa magħruf għall-effett sensitizzanti tad-diisoċjanati.
                  
               
                     (7)
                  
                  
                     Fil-15 ta’ Marzu 2018, il-Kumitat tal-Aġenzija għall-Analiżi Soċjoekonomika (“SEAC”) adotta l-opinjoni tiegħu (5), li fiha kkonferma l-konklużjoni tal-RAC li, fid-dawl tal-benefiċċji u l-kostijiet soċjoekonomiċi, ir-restrizzjoni proposta hija l-aktar miżura xierqa fl-Unjoni kollha biex jiġu indirizzati r-riskji identifikati. Barra minn hekk, l-SEAC ikkonkluda li r-restrizzjoni proposta hija affordabbli għall-ktajjen tal-provvista affettwati.
                  
               
                     (8)
                  
                  
                     L-SEAC irrakkomanda differiment ta’ tmienja u erbgħin xahar għad-differiment tal-applikazzjoni tar-restrizzjoni sabiex jingħata biżżejjed żmien lill-atturi kollha għall-implimentazzjoni sħiħa tar-rekwiżiti ta’ restrizzjoni.
                  
               
                     (9)
                  
                  
                     Il-Forum tal-Aġenzija għall-Iskambju ta’ Informazzjoni dwar l-Infurzar (“il-Forum”), imsemmi fl-Artikolu 76(1)(f) tar-Regolament (KE) Nru 1907/2006, ġie kkonsultat dwar l-opinjonijiet tal-RAC u tal-SEAC b’rabta mar-restrizzjoni proposta u r-rakkomandazzjonijiet tiegħu ġew ikkunsidrati.
                  
               
                     (10)
                  
                  
                     Fid-9 ta’ Mejju 2018, l-Aġenzija ressqet l-opinjonijiet tal-RAC u tal-SEAC lill-Kummissjoni. Fuq il-bażi ta’ dawk l-opinjonijiet, il-Kummissjoni tikkonkludi li riskju inaċċettabbli għas-saħħa tal-bniedem jirriżulta mill-użu jew mit-tqegħid fis-suq tad-diisoċjanati, waħedhom, bħala kostitwent ta’ sustanzi oħra u f’taħlitiet. Il-Kummissjoni tqis li dawn ir-riskji jridu jiġu indirizzati fil-livell tal-Unjoni.
                  
               
                     (11)
                  
                  
                     Filwaqt li jitqiesu d-dossier tal-Anness XV kif ukoll l-opinjonijiet tal-RAC u tal-SEAC, il-Kummissjoni tqis li jenħtieġ li jiġi pprovdut rekwiżit minimu għat-taħriġ lill-utenti industrijali u professjonali mingħajr preġudizzju għall-obbligi nazzjonali aktar stretti fl-Istati Membri. Il-Kummissjoni tqis ukoll li jenħtieġ li l-informazzjoni ta’ dan ir-rekwiżit tiġi inkluża fl-imballaġġ.
                  
               
                     (12)
                  
                  
                     Għall-fini ta’ reviżjonijiet futuri possibbli tar-restrizzjoni attwali, jenħtieġ li l-Istati Membri jirrapportaw lill-Kummissjoni f’konformità mal-Artikolu 117(1) tar-Regolament (KE) Nru 1907/2006, kwalunkwe rekwiżit ta’ taħriġ stabbilit, l-għadd ta’ każijiet irrapportati ta’ ażma okkupazzjonali u ta’ mard respiratorju okkupazzjonali u tal-ġilda, kwalunkwe livell nazzjonali ta’ esponiment okkupazzjonali u l-informazzjoni dwar l-attivitajiet ta’ infurzar.
                  
               
                     (13)
                  
                  
                     Mingħajr preġudizzju għal-leġiżlazzjoni tal-Unjoni dwar is-sikurezza u s-saħħa fuq il-post tax-xogħol, b’mod partikolari d-Direttiva tal-Kunsill 98/24/KE dwar l-aġenti kimiċi (6), din ir-restrizzjoni hija maħsuba biex issaħħaħ il-kapaċità ta’ min iħaddem biex dawn jiksbu livell ogħla ta’ kontroll tar-riskju. L-intrapriżi żgħar u ta’ daqs medju se jibbenefikaw minn dan l-att, li se jkompli jtejjeb l-implimentazzjoni tar-rekwiżiti attwali tas-sikurezza u s-saħħa fuq il-post tax-xogħol billi jipprovdi programmi ta’ taħriġ speċifiċi għad-diisoċjanjati tul il-katina tal-provvista kollha kemm hi.
                  
               
                     (14)
                  
                  
                     Jenħtieġ li l-operaturi ekonomiċi jingħataw perjodu twil biżżejjed biex jadattaw għar-rekwiżiti l-ġodda. Jixraq li jkun hemm perjodu ta’ tranżizzjoni ta’ tliet snin biex il-ħaddiema kkonċernati jkunu jistgħu jwettqu t-taħriġ meħtieġ.
                  
               
                     (15)
                  
                  
                     Għalhekk, jenħtieġ li r-Regolament (KE) Nru 1907/2006 jiġi emendat skont dan.
                  
               
                     (16)
                  
                  
                     Il-miżuri stipulati f’dan ir-Regolament huma konformi mal-opinjoni tal-Kumitat stabbilit f’konformità mal-Artikolu 133 tar-Regolament (KE) Nru 1907/2006,
                  
               ADOTTAT DAN IR-REGOLAMENT:
         
            Artikolu 1
            L-Anness XVII tar-Regolament (KE) Nru 1907/2006 huwa emendat f’konformità mal-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Awwissu 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 396, 30.12.2006, p. 1.
         
            (2)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006, (ĠU L 353, 31.12.2008, p. 1).
         
            (3)  https://echa.europa.eu/documents/10162/63c411e5-cf0f-dc5e-ff83-1e8de7e4e282
         
            (4)  https://echa.europa.eu/documents/10162/737bceac-35c3-77fb-ba7a-0e417a81aa4a
         
            (5)  https://echa.europa.eu/documents/10162/d6794aa4-8e3a-6780-d079-77237244f5f9
         
            (6)  Id-Direttiva tal-Kunsill 98/24/KE tas-7 ta’ April 1998 dwar il-protezzjoni tas-saħħa u s-sigurtà tal-ħaddiema mir-riskji li għandhom x’jaqsmu mal-aġenti kimiċi fuq il-post tax-xogħol (ĠU L 131, 5.5.1998, p. 11).
      
      
         
            ANNESS
            Fl-Anness XVII tar-Regolament (KE) Nru 1907/2006, tiżdied l-entrata li ġejja:
            
               
                           ‘74. Diisoċjanati, O = C=N-R-N = C=O, meta R tkun unità tal-idrokarburi alifatiċi jew aromatiċi ta’ tul mhux speċifikat”
                        
                        
                           
                                       1.
                                    
                                    
                                       Ma għandhomx jintużaw bħala sustanzi waħedhom, bħala kostitwent f’sustanzi oħra jew f’taħlitiet għal użu/i industrijali u professjonali wara l-24 ta’ Awwissu 2023, ħlief jekk:
                                       
                                                   (a)
                                                
                                                
                                                   il-konċentrazzjoni tad-diisoċjanati individwalment u f’kombinazzjoni tkun inqas minn 0,1 % skont il-piż, jew
                                                
                                             
                                                   (b)
                                                
                                                
                                                   min iħaddem jew min jaħdem għal rasu jiżgura li l-utent(i) industrijali jew professjonali jkunu temmew b’suċċess it-taħriġ dwar l-użu sikur tad-diisoċjanati, qabel l-użu tas-sustanza/i jew tat-taħlita/iet.
                                                
                                             
                                 
                                       2.
                                    
                                    
                                       Ma għandhomx jitqiegħdu fis-suq bħala sustanzi waħedhom, bħala kostitwent f’sustanzi oħra jew f’taħlitiet għal użu/i industrijali u professjonali wara l-24 ta’ Frar 2022, ħlief jekk:
                                       
                                                   (a)
                                                
                                                
                                                   il-konċentrazzjoni tad-diisoċjanati individwalment u f’kombinazzjoni tkun inqas minn 0,1 % skont il-piż, jew
                                                
                                             
                                                   (b)
                                                
                                                
                                                   il-fornitur jiżgura li r-riċevitur tas-sustanza/i jew tat-taħlita/iet jiġi pprovdut b’informazzjoni dwar ir-rekwiżiti msemmija fil-punt (b) tal-paragrafu 1 u d-dikjarazzjoni li ġejja titqiegħed fuq l-imballaġġ, b’mod li tingħaraf viżibbilment mill-bqija tal-informazzjoni tat-tikketta: “Mill-24 ta’ Awwissu 2023 huwa meħtieġ taħriġ adegwat qabel l-użu industrijali jew professjonali”.
                                                
                                             
                                 
                                       3.
                                    
                                    
                                       Għall-fini ta’ din l-entrata, “utent(i) industrijali u professjonali” tfisser kwalunkwe ħaddiem jew ħaddiem li jaħdem għal rasu li jimmanipula d-diisoċjanati waħedhom, bħala kostitwent f’sustanzi oħra jew f’taħlitiet għal użu/i industrijali u professjonali jew li jissorvelja dawn il-kompiti.
                                    
                                 
                                       4.
                                    
                                    
                                       It-taħriġ imsemmi fil-punt (b) tal-paragrafu 1 għandu jinkludi l-istruzzjonijiet għall-kontroll tal-esponiment mill-ġilda u min-nifs għad-diisoċjanati fuq il-post tax-xogħol mingħajr preġudizzju għal kwalunkwe valur ta’ limitu ta’ esponiment okkupazzjonali nazzjonali jew għal kwalunkwe miżura xierqa ta’ ġestjoni tar-riskju fil-livell nazzjonali. Tali taħriġ għandu jitwettaq minn espert dwar is-saħħa u s-sikurezza okkupazzjonali b’kompetenza miksuba mit-taħriġ vokazzjonali rilevanti. Dak it-taħriġ għandu jkopri bħala minimu:
                                       
                                                   (a)
                                                
                                                
                                                   l-elementi ta’ taħriġ fil-punt (a) tal-paragrafu 5 għal kull użu/i industrijali u professjonali.
                                                
                                             
                                                   (b)
                                                
                                                
                                                   l-elementi ta’ taħriġ fil-punti (a) u (b) tal-paragrafu 5 għall-użi li ġejjin:
                                                   
                                                               —
                                                            
                                                            
                                                               il-manipulazzjoni ta’ taħlitiet aperti f’temperatura ambjentali (inklużi tunnels tal-foam);
                                                            
                                                         
                                                               —
                                                            
                                                            
                                                               l-isprejjar f’kabina vventilata;
                                                            
                                                         
                                                               —
                                                            
                                                            
                                                               l-applikazzjoni bir-romblu;
                                                            
                                                         
                                                               —
                                                            
                                                            
                                                               l-applikazzjoni bil-pinzel;
                                                            
                                                         
                                                               —
                                                            
                                                            
                                                               l-applikazzjoni bit-tgħaddis u bit-tferrigħ;
                                                            
                                                         
                                                               —
                                                            
                                                            
                                                               it-trattament mekkaniku ta’ segwitu (eż. qtugħ) ta’ oġġetti li għadhom ma bbiesux u li ma għadhomx sħan;
                                                            
                                                         
                                                               —
                                                            
                                                            
                                                               it-tindif u l-iskart;
                                                            
                                                         
                                                               —
                                                            
                                                            
                                                               kwalunkwe użu ieħor b’esponiment simili permezz tal-ġilda u/jew tan-nifs;
                                                            
                                                         
                                             
                                                   (c)
                                                
                                                
                                                   l-elementi ta’ taħriġ fil-punti (a), (b) u (c) tal-paragrafu 5 għall-użi li ġejjin:
                                                   
                                                               —
                                                            
                                                            
                                                               il-manipulazzjoni ta’ oġġetti li għadhom ma bbiesux (eż. ikunu għadhom kif ibbiesu u li għadhom sħan);
                                                            
                                                         
                                                               —
                                                            
                                                            
                                                               l-applikazzjonijiet tal-funderiji;
                                                            
                                                         
                                                               —
                                                            
                                                            
                                                               il-manutenzjoni u t-tiswija li teħtieġ aċċess għal tagħmir;
                                                            
                                                         
                                                               —
                                                            
                                                            
                                                               il-manipulazzjoni fl-apert ta’ formulazzjonijiet sħan jew sħan ħafna (> 45 °C);
                                                            
                                                         
                                                               —
                                                            
                                                            
                                                               l-isprejjar fl-apert, b’ventilazzjoni limitata jew b’ventilazzjoni naturali biss (inklużi swali tax-xogħol industrijali kbar) u l-isprejjar b’enerġija għolja (eż. foams, elastomeri);
                                                            
                                                         
                                                               —
                                                            
                                                            
                                                               u kwalunkwe użu ieħor b’esponiment simili permezz tal-ġilda u/jew tan-nifs.
                                                            
                                                         
                                             
                                 
                                       5.
                                    
                                    
                                       Elementi tat-taħriġ:
                                       
                                                   (a)
                                                
                                                
                                                   it-taħriġ ġenerali, inkluż it-taħriġ online, dwar:
                                                   
                                                               —
                                                            
                                                            
                                                               il-kimika tad-diisoċjanati;
                                                            
                                                         
                                                               —
                                                            
                                                            
                                                               ir-riskji ta’ tossiċità (inkluż it-tossiċità akuta)
                                                            
                                                         
                                                               —
                                                            
                                                            
                                                               l-esponiment għad-diisoċjanati;
                                                            
                                                         
                                                               —
                                                            
                                                            
                                                               il-valuri ta’ limitu ta’ esponiment okkupazzjonali;
                                                            
                                                         
                                                               —
                                                            
                                                            
                                                               kif tista’ tiġi żviluppata s-sensitizzazzjoni;
                                                            
                                                         
                                                               —
                                                            
                                                            
                                                               ir-riħa bħala indikazzjoni tal-periklu;
                                                            
                                                         
                                                               —
                                                            
                                                            
                                                               l-importanza tal-volatilità għar-riskju;
                                                            
                                                         
                                                               —
                                                            
                                                            
                                                               il-viskożità, it-temperatura u l-piż molekulari tad-diisoċjanati;
                                                            
                                                         
                                                               —
                                                            
                                                            
                                                               l-iġjene personali;
                                                            
                                                         
                                                               —
                                                            
                                                            
                                                               it-tagħmir ta’ protezzjoni personali meħtieġ, inkluż struzzjonijiet prattiċi għall-użu korrett tiegħu u dwar il-limitazzjonijiet tiegħu;
                                                            
                                                         
                                                               —
                                                            
                                                            
                                                               ir-riskju ta’ kuntatt mal-ġilda u tal-esponiment min-nifs;
                                                            
                                                         
                                                               —
                                                            
                                                            
                                                               ir-riskju fir-rigward tal-proċess ta’ applikazzjoni użat;
                                                            
                                                         
                                                               —
                                                            
                                                            
                                                               l-iskema għall-protezzjoni tal-ġilda u tal-inalazzjoni;
                                                            
                                                         
                                                               —
                                                            
                                                            
                                                               il-ventilazzjoni;
                                                            
                                                         
                                                               —
                                                            
                                                            
                                                               it-tindif, it-tnixxijiet, il-manutenzjoni;
                                                            
                                                         
                                                               —
                                                            
                                                            
                                                               ir-rimi ta’ imballaġġ vojt;
                                                            
                                                         
                                                               —
                                                            
                                                            
                                                               il-protezzjoni ta’ persuni fil-qrib;
                                                            
                                                         
                                                               —
                                                            
                                                            
                                                               l-identifikazzjoni ta’ stadji kritiċi ta’ manipulazzjoni;
                                                            
                                                         
                                                               —
                                                            
                                                            
                                                               is-sistemi ta’ kodiċijiet nazzjonali speċifiċi (jekk applikabbli);
                                                            
                                                         
                                                               —
                                                            
                                                            
                                                               is-sikurezza bbażata fuq l-imġiba;
                                                            
                                                         
                                                               —
                                                            
                                                            
                                                               iċ-ċertifikazzjoni jew il-prova dokumentata li t-taħriġ twettaq b’suċċess
                                                            
                                                         
                                             
                                                   (b)
                                                
                                                
                                                   it-taħriġ f’livell intermedju, inkluż it-taħriġ online, dwar:
                                                   
                                                               —
                                                            
                                                            
                                                               aspetti addizzjonali bbażati fuq l-imġiba;
                                                            
                                                         
                                                               —
                                                            
                                                            
                                                               il-manutenzjoni;
                                                            
                                                         
                                                               —
                                                            
                                                            
                                                               il-ġestjoni tal-bidla;
                                                            
                                                         
                                                               —
                                                            
                                                            
                                                               l-evalwazzjoni tal-istruzzjonijiet ta’ sikurezza eżistenti;
                                                            
                                                         
                                                               —
                                                            
                                                            
                                                               ir-riskju fir-rigward tal-proċess ta’ applikazzjoni użat;
                                                            
                                                         
                                                               —
                                                            
                                                            
                                                               iċ-ċertifikazzjoni jew il-prova dokumentata li t-taħriġ twettaq b’suċċess
                                                            
                                                         
                                             
                                                   (c)
                                                
                                                
                                                   it-taħriġ avvanzat, inkluż it-taħriġ online, dwar:
                                                   
                                                               —
                                                            
                                                            
                                                               kwalunkwe ċertifikazzjoni addizzjonali meħtieġa għall-użi speċifiċi koperti;
                                                            
                                                         
                                                               —
                                                            
                                                            
                                                               l-isprejjar barra l-kabina tal-isprejjar;
                                                            
                                                         
                                                               —
                                                            
                                                            
                                                               il-manipulazzjoni fl-apert ta’ formulazzjonijiet sħan jew sħan ħafna (> 45 °C);
                                                            
                                                         
                                                               —
                                                            
                                                            
                                                               iċ-ċertifikazzjoni jew il-prova dokumentata li t-taħriġ twettaq b’suċċess
                                                            
                                                         
                                             
                                 
                                       6.
                                    
                                    
                                       It-taħriġ għandu jikkonforma mad-dispożizzjonijiet stabbiliti mill-Istat Membru li fih jopera(w) l-utent(i) industrijali jew professjonali. L-Istati Membri jistgħu jimplimentaw jew ikomplu japplikaw ir-rekwiżiti nazzjonali tagħhom stess għall-użu tas-sustanz/i jew tat-taħlita/iet, sakemm jiġu ssodisfati r-rekwiżiti minimi stabbiliti fil-paragrafi 4 u 5.
                                    
                                 
                                       7.
                                    
                                    
                                       Il-fornitur imsemmi fil-punt (b) tal-paragrafu 2 għandu jiżgura li r-riċevitur jiġi pprovdut bil-materjal u l-korsijiet tat-taħriġ skont il-paragrafi 4 u 5 fil-lingwa/i uffiċjali tal-Istat(i) Membru/i fejn jiġu fornuti s-sustanza/i jew it-taħlita/iet. It-taħriġ għandu jqis l-ispeċifiċità tal-prodotti fornuti inkluż il-kompożizzjoni, l-imballaġġ, u d-disinn.
                                    
                                 
                                       8.
                                    
                                    
                                       Min iħaddem jew min jaħdem għal rasu għandu jiddokumenta t-twettiq b’suċċess tat-taħriġ imsemmi fil-paragrafi 4 u 5. It-taħriġ għandu jiġġedded mill-inqas kull ħames snin.
                                    
                                 
                                       9.
                                    
                                    
                                       Skont l-Artikolu 117(1) fir-rapporti tagħhom l-Istat(i) Membru/i għandhom jinkludu l-informazzjoni li ġejja:
                                       
                                                   (a)
                                                
                                                
                                                   kwalunkwe rekwiżit ta’ taħriġ stabbilit u kwalunkwe miżura oħra ta’ ġestjoni tar-riskju relatati mal-użi industrijali u professjonali tad-diisoċjanati previsti fil-liġi nazzjonali;
                                                
                                             
                                                   (b)
                                                
                                                
                                                   l-għadd ta’ każijiet irrapportati u rikonoxxuti ta’ ażma okkupazzjonali u ta’ mard respiratorju okkupazzjonali u tal-ġilda b’rabta mad-diisoċjanati;
                                                
                                             
                                                   (c)
                                                
                                                
                                                   il-limiti ta’ esponiment nazzjonali għad-diisoċjanati, jekk ikun hemm;
                                                
                                             
                                                   (d)
                                                
                                                
                                                   l-informazzjoni dwar l-attivitajiet ta’ infurzar relatati ma’ din ir-restrizzjoni
                                                
                                             
                                 
                                       10.
                                    
                                    
                                       Din ir-restrizzjoni għandha tapplika mingħajr preġudizzju għal leġiżlazzjoni oħra tal-Unjoni dwar il-protezzjoni tas-sikurezza u s-saħħa tal-ħaddiema fuq il-post tax-xogħol.’